วิษณุ เบรก ธนาธร ฉีกรธน.สุ่มเสี่ยง ไม่คุยพรรคตั้งแง่
บิ๊กตู่ เตือน ธนาธร ใช้ปัญญาเยอะๆ กฎหมายมีไว้สร้างความเป็นธรรม อย่ามองเป็นอุปสรรค พร้อมสั่งดูข้อกฎหมายพูดจาให้ร้าย เผยจะคุยพรรคการเมืองเมื่อ ก.ม.ลูกสะเด็ดน้ำ ก้มหน้าทำงานไม่หวั่นไหวโพลคะแนนตก ฉุนขาดวิจารณ์เศรษฐกิจด้านลบ แต่ด้านดีไม่เอ่ยถึง ขู่พวกบิดเบือนเจอกฎหมายเล่นงาน วิษณุ สำทับ ธนาธร พูดแรง ฉีก รธน.เข้าข่ายสุ่มเสี่ยงเกิดปัญหาตามมา ฉุนพรรคการเมืองเรื่องมากนักก็ไม่ต้องคุยกัน บิ๊กป้อม โยน กกต.พิจารณาอนาคตใหม่ชูธงนิรโทษ กรธ.เย้ยเต้นแร้งเต้นกาปาหี่การเมือง กกต.ฟันธงเสนอแก้ รธน.ไม่ผิด ปชป.จี้ดูบทเรียนจุดจบนิรโทษสุดซอย ไล่ไปถามคนผ่านประชามติ รธน.60 ด้วย มาร์ค ถามตรงๆ รปช.คือ กปปส.ใช่มั้ย หวั่นใจ เอนก พลิกจุดยืน เผย ปู ได้วีซ่าเข้าอังกฤษ 10 ปี,กรณีพรรคอนาคตใหม่เปิดตัวผู้บริหารพรรค โดยนายธนาธร จึงรุ่งเรืองกิจ รองประธานกรรมการ บริษัทไทยซัมมิท เป็นหัวหน้าพรรค พร้อมทั้งแสดงวิสัยทัศน์เปิดตัวว่าจะเป็นนายกฯ แก้รัฐธรรมนูญฉบับปี 2560 ทันทีที่มีโอกาส และนิรโทษกรรมคดีการเมืองยุค คสช.นั้น,เมื่อวันที่ 28 พ.ค. เวลา 13.20 น. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ให้สัมภาษณ์ภายหลังการประชุมคณะรัฐมนตรี (ครม.) ถึงกรณีแกนนำพรรคอนาคตใหม่ประกาศจะแก้ไขรัฐธรรมนูญปี 60 และพร้อมนิรโทษกรรมคดีการเมืองในยุค คสช.ว่า มองอยู่ทุกพรรค เป็นเรื่องของคสช.ต้องติดตาม ไม่ว่าการดำเนินการใดๆก็ตาม เป็นไปตามกฎหมายหรือไม่ มีข้อบังคับอะไรต่างๆอยู่หรือไม่ฉะนั้นจะทำอะไรขอให้ใช้สติปัญญาใคร่ครวญ อย่าเอากฎหมายว่าเป็นอุปสรรค เพราะกฎหมายมีไว้ให้เกิดความเป็นธรรม การที่จะมาติติงให้ร้ายอะไรต่างๆ มันสมควรหรือไม่ ต้องไปดูในประเด็นข้อกฎหมาย ในขณะที่ทุกพรรคไม่ได้ออกมาพูดจาให้ใครเสียหาย ส่วนใหญ่ประชุมพรรค จัดหาสมาชิกพรรคอะไรก็ว่ากันไป,พล.อ.ประยุทธ์กล่าวถึงความคืบหน้าการเชิญพรรคการเมืองพูดคุยเรื่องการเลือกตั้งในเดือน มิ.ย.ว่า ต้องรอ เพราะกฎหมายลูกยังอยู่ในกระบวนการ พ.ร.บ.ประกอบรัฐธรรมนูญว่าด้วยการเลือกตั้ง ส.ส.กำลังรอศาลรัฐธรรมนูญแจ้งผลการพิจารณา และต้องมีขั้นตอนการนำขึ้นทูลเกล้าฯ รวมถึงต้องรอลงพระ ปรมาภิไธยโปรดเกล้าฯ ประกาศลงในราชกิจจานุเบกษาก่อน ขอให้ใจเย็น เมื่อกฎหมายออกมาเมื่อไหร่จะพิจารณากำหนดการที่จะพูดคุยหารือกับบรรดาพรรคการเมือง วันนี้หลายคนถามถึงการพบนักการเมืองเดือน มิ.ย. เพื่อกำหนดวันเลือกตั้ง ซึ่งถ้ากำหนดวันเลือกตั้งไม่ต้องมาพบกันหรอกกำหนดได้เลย แต่การมาพบกันเป็นการมาทำความเข้าใจกันก่อนว่าจะเดินหน้าอย่างไร เคลื่อนไหวได้อย่างไร ไม่ใช่ทำให้ใครได้เปรียบเสียเปรียบ อย่างพรรคเก่าได้เปรียบอยู่แล้ว แต่มาเพื่อเริ่มต้นอะไรต่างๆ ที่เป็นมาตรฐานชัดเจนขึ้นมันก็น่าจะเข้าใจ,เมื่อถามถึงผลสำรวจความคิดเห็นประชาชนที่ระบุว่านายกฯความนิยมลดลง เนื่องจากปัญหาค่าครองชีพ และราคาน้ำมันที่สูงขึ้น พล.อ.ประยุทธ์ตอบว่า เราไปให้ความสำคัญกับเรื่องการให้คะแนน นิยมมากเกินไป บางอย่างพอไม่ชอบก็ไม่ให้ทำ แต่ชอบให้ทำ จึงทำให้บ้านเมืองพัฒนาไม่ได้ ทั้งที่หลายอย่างที่รัฐบาลนี้ทำเป็นสิ่งที่เคยทำไม่ได้มาก่อนและต้องทำให้ได้ ขณะเดียวกันต้องแก้ความเดือดร้อนให้ประชาชนไปด้วย ไม่ใช่จะบังคับใช้กฎหมายแต่เพียงอย่างเดียว นั่นคือความยุ่งยากในการทำงานของเรา ใครจะว่าตนขึ้นตนลง ตนไม่ได้ขึ้นไม่ได้ลง แต่ขอทำหน้าที่ตัวเองให้ดีที่สุด ตราบใดที่ยังอยู่ตรงนี้ และจะทำอย่างนี้ต่อไปเรื่อยๆ ส่วนเรื่องค่าครองชีพต่างๆ ที่วันนี้เพิ่มสูงขึ้นให้กระทรวงพาณิชย์และกระทรวงที่เกี่ยวข้องไปสำรวจแล้ว เรื่องน้ำมัน แก๊ส รัฐบาลก็มีมาตรการออกมาแล้ว และวันนี้ก็มีข่าวสถานการณ์น้ำมันโลกมีแนวโน้มจะลดลง ต้องติดตามทั้งหมด ฉะนั้นอย่าบิดเบือนกันอีกหรือไม่ใช่เหตุผลที่จะมาขึ้นราคาอะไรกันเวลานี้,พล.อ.ประยุทธ์กล่าวว่า จากสถานการณ์เศรษฐกิจ ตามที่กระทรวงพาณิชย์รายงาน อย่าบอกว่ารัฐบาลดูแต่ตัวเลข ฟังแต่ข้าราชการ เพราะหากไม่มีตัวเลขไม่มีการประเมินแล้วจะบริหารอย่างไร ต้องบริหาร 2 ทาง ทั้งหลักวิชาการและเศรษฐศาสตร์ ข้อมูลทางข้าราชการ และการรับฟังความเดือดร้อนจากประชาชนมาประมวลวิเคราะห์ แล้วหามาตรการไปแก้ไขปัญหา วันนี้ส่งออกขยายตัวร้อยละ 12.3 เดือน เม.ย.ขยายตัวถึง 7.1 ต่อเนื่องเป็นเดือนที่ 14 ทั้งรถยนต์ อุปกรณ์คอมพิวเตอร์ เม็ดพลาสติก น้ำมันสำเร็จรูป การส่งออกสินค้าเกษตร อุตสาหกรรมเกษตรหลายรายการกลับมาขยายตัวที่สูงขึ้น อะไรที่ดีๆ ไม่บอกให้ตน เอาแต่ที่เสียๆมา ไอ้ที่เสียก็เป็นธรรมดาเพราะตลาดโลกเป็นอย่างนี้ก็ต้องแก้ปัญหาให้ได้,พล.อ.ประยุทธ์กล่าวว่า อย่างน้ำมันก็ใช้กองทุนน้ำมัน บางรัฐบาลบอกจะยกเลิกกองทุนน้ำมัน หากวันนี้ยกเลิกแล้วจะทำอย่างไร ตอนที่ตนเข้ามากองทุนน้ำมันติดลบอยู่ วันนี้จะมีใช้อยู่หรือเปล่าก็ยังไม่รู้หากยกเลิก วันนี้ราคาก๊าซ-น้ำมันขออย่าให้บิดเบือนกัน รัฐบาลเข้าไปดูแลราคาขายดีเซลไม่เกิน 30 บาทต่อลิตร แต่ยังมีคนบอกว่ายังแพงอยู่ มันจะแพงได้อย่างไรก็เข้าไปพยุงราคาให้แล้ว กองทุนน้ำมันอยู่ที่ 31,056 ล้านบาท ประมาณการไว้แล้วถ้าใช้ไม่มากก็พอพยุงได้ถึงสิ้นปี ใครที่เคยบอกว่าจะยกเลิกกองทุนน้ำมันไปดูว่า นายกฯคนไหนที่เคยพูดไว้ ตนไม่รู้ ถ้าวันนี้เลิกไปจะทำอย่างไร มันก็ต้องมีมาตรการเราไม่ได้ไปใช้อย่างอื่น วันนี้สถานการณ์โลกมีปัญหาจากประเทศมหาอำนาจ รวมถึงสถานการณ์คาบสมุทรเกาหลีเพราะมีความเกี่ยวพันกับประเทศอื่นๆ ประเทศไทยก็เป็นส่วนหนึ่งในโลกใบนี้ เราต้องทำให้ภายในประเทศสงบสุข มีเสถียรภาพมากยิ่งขึ้น สิ่งสำคัญเศรษฐกิจระดับล่าง อยากให้ทุกคนร่วมมือช่วยคนจนรายได้น้อยพัฒนาตัวเอง,พล.อ.ประยุทธ์กล่าวว่า เรื่องเรตติ้งต่างๆ มีความสำคัญ บางอย่างมีขึ้นมีลงต้องไปดูไส้ในว่ามีอะไรเกี่ยวข้องบ้าง บางอย่างก็ดีขึ้นบางอย่างเท่าเดิม บางอย่างเราก็พัฒนาช้า เพราะอาจเริ่มต้นช้าไป มีการตั้งกติกาใหม่ขึ้นมาทำให้คะแนนถ่วงลง ตนไม่ได้แก้ตัวตรงนี้แต่ขอให้ระมัดระวังหน่อย ใครที่มาพูดว่าเศรษฐกิจเพิ่มแค่ 2% ระวังหน่อยเป็นการบิดเบือน ผิดกฎหมาย ก็เตือนทุกคนอย่ามาหาว่าตนไปรังแกใคร การโพสต์ต่างๆออกมาแล้วอ้างว่าโพสต์ต่อจากคนอื่น กฎหมายเขียนไว้ทุกตัวแล้วใครทำก็ผิดหมด ตนทำก็ผิด,พล.อ.ประยุทธ์กล่าวด้วยว่า วันที่ 4 มิ.ย.รัฐบาลเตรียมจัดงานเสวนาการบริหารจัดการทรัพยากรน้ำของประเทศ ที่ตึกสันติไมตรี ทำเนียบรัฐบาล โดยวันนั้นตนจะมอบนโยบาย เพราะถือว่าผลงานเป็นรูปธรรมมากขึ้น ไม่ว่าจะยุทธศาสตร์ชาติ การตั้งสำนักงานทรัพยากรน้ำแห่งชาติ (สทนช.) การจัดทำร่าง พ.ร.บ.ทรัพยากรน้ำ นี่คือความแตกต่างที่เราสามารถทำงานตรงนี้ได้มากกว่ารัฐบาลที่ผ่านมาถึง 4 เท่า และร้อยละ 30 ในโครงการที่ทำมาทั้งหมด เมื่อเทียบกับรัฐบาลที่ผ่านๆมา ทำให้มีหมู่บ้านที่ประสบภัยแล้งลดลงมาก โดยในปี 61 ไม่มีหมู่บ้านที่ต้องประกาศภัยแล้ง มีเพียงบางพื้นที่ต้องเติมน้ำอุปโภคบริโภคให้ ขณะที่ในปี 60 ปริมาณฝนใกล้เคียงปี 54 แต่ความเสียหายจากน้ำท่วมมีน้อยกว่า ด้วยการปฏิรูปบูรณาการบริหารจัดการน้ำของเรา ไม่ใช่ล้มเหลวทุกเรื่องไป,ก่อนหน้านั้น เวลา 09.00 น. ที่ทำเนียบรัฐบาล ก่อนการประชุม ครม. นายกฤษฎา บุญราช รมว.เกษตรและสหกรณ์ นำคณะเข้าพบ พล.อ.ประยุทธ์ เพื่อประชาสัมพันธ์การจัดงาน วันดื่มนมโลก (World Milk Day) โดยมี ด.ช.สราวุธ สังขรัตน์ หรือน้องเบส นักกีฬาปิงปอง แชมป์เยาวชนปี 2560 ได้เชิญชวนนายกฯดื่มนม จากนั้นนายกฯและ ด.ช.สราวุธได้แข่งงัดข้อกันผลปรากฏว่าเสมอกัน โดยนายกฯกล่าวว่า ผลเสมอกันไม่มีใครชนะ เพราะดื่มนม 1 แก้วเท่ากัน ทั้งนี้ ขอให้คนไทยช่วยกันรณรงค์ให้มีการดื่มนมมากขึ้น จะเสริมสร้างทั้งร่างกายและสมอง ลดการดื่มเหล้า น้ำอัดลมและอาหารขยะ หันมาดื่มนม รับประทานอาหารอินทรีย์และผักและอื่นๆ ให้ช่วยกันรณรงค์ เพราะประเทศไทยดื่มน้ำอัดลมเป็นอันดับ 1 และดื่มเหล้าเป็นอันดับ 5 ของโลก,จากนั้นนายสินธิรัตน์ สนธิจิรวงศ์ รมว.พาณิชย์ นำคณะเข้าพบนายกฯ เพื่อประชาสัมพันธ์การจัดงานแสดงสินค้าอาหาร 2561 หรือ THAIFEX -World of Food Asia 2018 จัดขึ้นวันที่ 29 พ.ค.-2 มิ.ย.61 ที่อิมแพค เมืองทองธานี โดยนายกฯได้ชิมแมลงทอดกรอบ อาทิ ดักแด้ แมงสะดิ้ง พร้อมบอกแมลงมีโปรตีน และโอเมกาสูง ช่วยบำรุงสมอง จึงอยากให้ช่วยส่งเสริมให้คนไทยหันมารับประทานกันมากๆ และเป็นสินค้าที่ส่งออกไปยังเมืองนอกอีกด้วย จากนั้นนายกฯ ได้นำแมลงทอดไฮโซ และแมลงทอดกรอบกระป๋อง ภูฟาร์ม มาให้ผู้สื่อข่าวชิม พร้อมกล่าวว่านักข่าวควรกิน ใครถามเรื่องไม่เป็นเรื่องให้ลองกินแมลง ก่อนหยิบแมลงทอดกรอบหนึ่งกำมือมาชิมเอง และกล่าวว่าแมลงทอดมีรสชาติอร่อยมาก กินแล้วจะติดใจ อารมณ์ดีทั้งวัน และยังลองชิมแครกเกอร์แมงกะพรุน กาแฟผสมน้ำผึ้งปราศจากน้ำตาล และกล่าวว่าเมืองไทยไม่อดตายอยู่แล้ว ยิ่งถ้าขยันขันแข็งไม่ต้องกลัว เช้านี้แพ้อากาศแต่เดี๋ยวคงดีขึ้น สิ่งดีๆเกิดขึ้นได้ทุกวัน สิ่งไหนที่ไม่ดีก็อย่าไปสนใจกันมากเลย ก็ต้องแก้กันไป,นายวิษณุ เครืองาม รองนายกฯ กล่าวถึงกรณีนายธนาธร จึงรุ่งเรืองกิจ หัวหน้าพรรคอนาคตใหม่ ประกาศถ้าเข้าสภาได้จะเสนอนิรโทษกรรมคนที่โดนคดีทางการเมืองในยุค คสช. ว่า ไม่น่าจะผิดอะไรเพราะเป็นการแสดงเจตนารมณ์ ไม่ถึงขั้นประกาศนโยบายพรรค ส่วนจะทำได้จริงหรือไม่นั้นไม่ทราบ ยังไม่รู้รายละเอียด ส่วนที่นายธนาธรประกาศแก้ไขรัฐธรรมนูญจะมีความผิดหรือไม่นั้น เขายังไม่ได้บอกว่าจะแก้อะไร คงไม่เป็นปัญหาอะไร ถือเป็นสิทธิเสรีภาพที่จะพูดอย่างนั้น คนอื่นพูดเยอะแยะ ผู้สื่อข่าวถามว่า มีการพูดถึงขั้นจะฉีกทิ้งรัฐธรรมนูญ นายวิษณุกล่าวว่า คำพูดที่ว่า ฉีกทิ้ง ขีดเส้นใต้ไว้หน่อย เพราะรุนแรง และจะทำให้เป็นปัญหาได้ ในยามนี้อย่าไปพูดอะไรให้มันเป็นปัญหาพยายามพูดให้อยู่ในร่องในรอยดีที่สุด ใครพูดอะไรทุกคนต้องรับผิดชอบตัวเอง,เมื่อถามถึงความคืบหน้าการนัดหมายพรรค การเมืองพูดคุยในเดือน มิ.ย. นายวิษณุตอบว่ายังไม่ทราบ ส่วนที่พรรคอนาคตใหม่ยื่นเงื่อนไขจะเข้าร่วมต่อเมื่อมีการถ่ายทอดสดนั้น ไม่มีความเห็น และไม่ทราบว่ามีการเชิญพรรคอนาคตใหม่ด้วยหรือไม่ เพราะแม่น้ำทั้ง 5 สายเป็นผู้กำหนด ก่อนหน้านี้ คสช.เคยพูดว่าถ้าจำเป็นพรรคการเมืองอยากจะพบก่อนที่กฎหมายลูกจะประกาศใช้ทั้งหมดก็ยินดี แต่เมื่อทำท่าไม่ยินดียินร้าย ไม่อยากพบ เงื่อนไขมาก ต้องถ่ายทอดสดบ้าง ต้องมาทุกพรรคบ้าง ต้องกำหนดวันอะไรได้บ้าง คสช.ก็ต้องคิดใหม่ว่าจะทำทำไม,พล.อ.ประวิตร วงษ์สุวรรณ รองนายกฯและ รมว.กลาโหม กล่าวถึงกรณีนายธนาธร จึงรุ่งเรืองกิจ หัวหน้าพรรคอนาคตใหม่ ประกาศถ้าเข้าสภาได้จะเสนอนิรโทษกรรมคนที่โดนคดีทางการเมืองในยุค คสช.ว่า มันทำได้มั้ย ทำได้หรือไม่ เป็นเรื่องของคณะกรรมการการเลือกตั้ง (กกต.) ที่จะเป็นผู้พิจารณาในเรื่องนี้ มาถามตนไม่ได้หรอก ว่าผิดหรือถูก ตนตอบไม่ได้ เมื่อถามว่า กังวลหรือไม่กับนโยบายต่างๆของพรรคการเมืองที่เกิดขึ้นใหม่ พล.อ.ประวิตรตอบว่า ไม่มีเรื่องอะไรต้องกังวล เมื่อถามว่า การประกาศนโยบายพรรคการเมืองก่อนการเลือกตั้งจะมีความผิดหรือไม่ พล.อ.ประวิตรตอบว่า ก็นั่นไง ไปถามทาง กกต. ดู กกต.ต้องพิจารณา เมื่อถามว่า ดูแววแล้วนายธนาธรเหมาะเป็นนายกฯได้หรือไม่ พล.อ.ประวิตร กล่าวว่า ตอบไม่ได้หรอก เป็นเรื่องของประชาชน,นายชาติชาย ณ เชียงใหม่ กรรมการร่างรัฐธรรมนูญ (กรธ.) กล่าวถึงกรณีที่นายธนาธร จึงรุ่งเรืองกิจ หัวหน้าพรรคอนาคตใหม่ ชูธงแก้รัฐธรรมนูญ 2560 ว่าอยากแก้รัฐธรรมนูญไม่ผิด แต่มันก็มีขั้นมีตอนกันอยู่ ไม่ใช่มนุษย์คนไหนอยากจะทำก็ทำได้ทันที หากจะใช้แนวทางแก้รัฐธรรมนูญด้วยการทำประชามติ เพื่อแก้ไขหมวดที่ 15 ทำให้แก้ไขรัฐธรรมนูญได้ง่ายขึ้น ก็จะเป็นหน้าที่ของรัฐบาลที่ต้องรับฟังเสียงประชาชนก่อนว่าเขาต้องการอย่างไร จากนั้นก็ไปหารือกับ กกต. เพื่อกำหนดหัวข้อในการทำประชามติ และตราเป็น พ.ร.ฎ.ออกมา ซึ่งขั้นตอนก็มีอีกเยอะหรือ หากต้องการแก้ไขรัฐธรรมนูญตั้งแต่รัฐบาลนี้ มีขั้นตอนตามมาตรา 256 อยู่ คือไปล่ารายชื่อประชาชนมา 50,000 คน เพื่อ เสนอร่างแก้ไขรัฐธรรมนูญได้ทันที เชื่อว่าเป็นการโยนหินถามทาง เป็นการแสดงตามบทบาททางการเมือง เหมือนเต้นแร้งเต้นกาอยากเป็นอิสระอยู่ในท้องทุ่ง ซึ่งการอยู่ร่วมกันก็ต้องอยู่กันด้วยกติกาตามกฎหมาย,พ.ต.อ.จรุงวิทย์ ภุมมา เลขาธิการ กกต.กล่าวถึงกรณีพรรคอนาคตใหม่ชูนโยบายจะแก้ไขรัฐธรรมนูญและนิรโทษกรรมทางการเมืองว่า ตอนนี้ยังไม่ถือว่าเป็นช่วงของการหาเสียงเลือกตั้ง การที่พรรคการเมืองจะหาเสียงหรือนำเสนอนโยบายต่างๆ เป็นเรื่องทางการเมืองที่สามารถทำได้ ส่วนการแก้ไขรัฐธรรมนูญก็ได้เขียนช่องทางการแก้ไขไว้ในรัฐธรรมนูญอยู่แล้ว หากจะนำเสนอเป็นแนวนโยบาย หรืออุดมการณ์ของพรรค การเมือง ไม่น่าจะมีปัญหา ถ้าเป็นการเสนอแก้โดยใช้ระบบของกฎหมายคงอยู่ในกรอบทำได้อยู่และสามารถนำเสนอต่อประชาชนได้ ขึ้นอยู่กับว่าประชาชนจะสนับสนุนหรือไม่ ต้องรอดูในการเลือกตั้ง,นายวิรัตน์ กัลยาศิริ คณะทำงานกฎหมายพรรคประชาธิปัตย์ กล่าวถึงกรณีนายธนาธร จึงรุ่งเรืองกิจ หัวหน้าพรรคอนาคตใหม่ ประกาศชิงตำแหน่งนายกรัฐมนตรีพร้อมชูธงจะแก้ไขรัฐธรรมนูญปี 60 ว่า ขอเป็นกำลังใจให้นายธนาธรและพรรคอนาคตใหม่ที่ประกาศอย่างเปิดเผยจะชิงตำแหน่งนายกฯ ขอให้ยืนหยัดอุดมการณ์ให้มั่นคง เพราะปัจจุบันสังคมออนไลน์ รวดเร็ว และมีผลต่อคำพูดทุกคำของนักการเมืองที่เป็นบุคคลสาธารณะ โดยเฉพาะการประกาศจะนิรโทษกรรมผู้กระทำผิดตามมาตรา 44 ของ คสช. หากพี่น้องอยากสนับสนุนแนวทางและเห็นชอบ ก็จะต้องเลือกพรรคของนายธนาธรด้วยตนเอง แต่เคยมีบทเรียนของนักการเมืองที่ไม่อยู่ในหลักนิติรัฐ นิติธรรม และทำให้รัฐบาลพังมาแล้วเพราะการนิรโทษกรรมสุดซอย นายธนาธรคงได้ติดตามประวัติศาสตร์และรับรู้บทเรียนนี้อยู่บ้างแล้ว ส่วนประเด็นการประกาศจะแก้ไขรัฐธรรมนูญปี 60 นั้น ตนไม่ขอวิจารณ์ แต่ขอให้ดูหลักเกณฑ์ และวิธีการว่าจะต้องใช้เสียงจำนวนเท่าใด วิธีการใดบ้าง ไม่เช่นนั้นจะเป็นเพียงลมปากเพื่อการหาเสียงเท่านั้น,นางมัลลิกา บุญมีตระกูล อดีตรองโฆษกพรรคประชาธิปัตย์ ในฐานะประธานมูลนิธิมัลลิกาเพื่อประชาชน โพสต์เฟซบุ๊กกรณีผู้บริหารพรรคอนาคตใหม่ระบุจะฉีกรัฐธรรมนูญปี 2560 ทิ้ง ว่า ที่สุดก็กลับเข้าสู่ครรลองเดิมคือ ชูนโยบายเข้ามาลบล้างความผิดให้กับพรรคพวกตนเอง กลายเป็นการสืบทอดเจตนานิรโทษกรรมเหมาเข่ง ดั่งทายาทอสูร ล้างคดีให้กับพรรคพวก แสดงว่าจะนำพาพรรคการเมืองไปสู่ความขัดแย้งและแบ่งแยกประชาชน พวกที่อ้างตัวว่าเป็นกลุ่มคนรุ่นใหม่และอ้างตัวว่าจะเป็นพรรคการเมืองของคนรุ่นใหม่ ถามว่ามีอนาคตอะไรใหม่ ประกาศฉีกรัฐธรรมนูญโดยที่ไม่คิดจะถามประชาชนเสียงส่วนใหญ่ที่ผ่านประชามติรัฐธรรมนูญฉบับนี้มาเลยหรือ,นายอภิสิทธิ์ เวชชาชีวะ หัวหน้าพรรคประชาธิปัตย์และอดีตนายกฯ กล่าวถึงกรณีนายบัญญัติ บรรทัดฐาน กรรมการที่ปรึกษาพรรคและอดีตหัวหน้าพรรคประชาธิปัตย์ ระบุยอมรับว่าการตั้งพรรครวมพลังประชาชาติไทย (รปช.) อาจจะกระทบฐานเสียงพรรคประชาธิปัตย์ ว่า ตนพูดเสมอการมีคู่แข่งเพิ่มขึ้นมาอย่างไรก็ต้องกระทบ แต่พรรครวมพลังประชาชาติไทยต้องรอความชัดเจนว่าจะประกอบไปด้วยใครบ้าง และเป็นคำถามว่าตกลงพรรคนี้คือ กปปส.หรือไม่ เพราะผู้ที่ตั้งพรรคเคยไปเคลื่อนไหวใน กปปส. อีกทั้งผู้ที่ไปจดแจ้งก็ยอมรับเองว่าอาจจะให้นายสุเทพ เทือกสุบรรณ ประธานมูลนิธิมวลมหาประชาชนเพื่อการปฏิรูปประเทศไทย (มปท.) เข้ามามีบทบาทในทางหนึ่งทางใด ฉะนั้นหากเป็นศัพท์ชาวบ้านก็ยังมองว่าคือพรรคที่ยึดโยงกับ กปปส.,นายอภิสิทธิ์กล่าวว่า ส่วนกระแสข่าวนายเอนก เหล่าธรรมทัศน์ ประธานคณะกรรมการปฏิรูปการเมือง จะมาเป็นหัวหน้าพรรครวมพลังประชาชาติไทยนั้น นายเอนกบอกว่าหากจะตั้งพรรคและทำเรื่องการปฏิรูป ไม่มีประเด็นที่บอกว่าจะไปสนับสนุนคนหนึ่งคนใด จึงต้องจับตาว่าหากนายเอนกไปร่วมด้วย พรรคนี้จะมีจุดยืนเรื่อง พล.อ.ประยุทธ์อย่างไร นอกจากนี้ ปฏิเสธไม่ได้ว่ากลุ่มคนที่มาก่อตั้งพรรคชูเรื่องการปฏิรูปและต่อสู้กับระบอบทักษิณ แต่นายเอนกแสดงท่าทีว่าไม่สนใจอดีต ทำให้เกิดคำถามว่า ตกลงหากนายเอนกมาร่วม ประเด็นเรื่องระบอบทักษิณที่ว่านี้จะหมดไปหรือไม่ อย่างไร,ที่ทำเนียบรัฐบาล พล.อ.ประยุทธ์ จันทร์โอชา นายกฯและหัวหน้า คสช.กล่าวถึงกรณีเครือข่ายทางการแพทย์เตรียมชุมนุมเรียกร้องให้ยกเลิกระเบียบ กระทรวงการคลัง ที่ห้ามใช้เงินนอกงบประมาณจ้างและขึ้นเงินเดือนลูกจ้างว่ามีการหารือในที่ประชุม ครม.ที่อาจเกิดจากความไม่เข้าใจในระเบียบที่ออกมา ซึ่งมีข้อตกลงยกเว้นให้โดยเฉพาะกระทรวงสาธารณสุข (สธ.) ซึ่งสามารถทำได้ เพียงแต่ต้องมีแผนงานให้ชัดเจนว่า จะใช้เงินอย่างไร เพราะเงินนอกงบประมาณมีความสำคัญ ทั้งเรื่องการพัฒนาโรงพยาบาล รักษาสภาพเครื่องมือต่างๆ ใช้ตามหลักประกันสุขภาพ และการจ้างลูกจ้างพนักงานที่มีความขาดแคลนจำนวนมาก ต้องดูสัดส่วนการใช้งบฯนี้ให้เหมาะสม ตนเป็นห่วง กลัวสถานพยาบาลต่างๆจะแย่ลง หมอ พยาบาลจะหมดกำลังใจเพราะงานมากขึ้น สิ่งสำคัญควรเน้นที่การป้องกัน การรักษาพยาบาลการใช้ระบบ ออนไลน์ ดูแลผู้ป่วยติดเตียง เราทำอย่างไรไม่ให้สิ้นเปลืองงบประมาณจนพอกหางหมูไปเรื่อยๆ รัฐบาลจะลำบากเพราะเป็นสังคมผู้สูงอายุอีก,เวลา 14.00 น. พล.ท.สรรเสริญ แก้วกำเนิด โฆษกประจำสำนักนายกรัฐมนตรี แถลงหลังการประชุม ครม.ว่า ครม.มีมติเห็นชอบตามแก้ไข พ.ร.บ.ระเบียบข้าราชการพลเรือนในสถาบันอุดมศึกษา พ.ศ.2547 โดยขอให้คณะกรรมการข้าราชการพลเรือนในสถาบันอุดมศึกษา (กพอ.) มีอำนาจในการปรับ ขึ้นเงินเดือน เงินประจำตำแหน่ง และกำหนดมาตรการในการเยียวยาข้าราชการพลเรือนในสถาบันอุดมศึกษาให้ได้รับเงินเดือน เงินประจำตำแหน่งตามที่เห็นสมควร ทั้งนี้ เพื่อให้วิธีการดังกล่าวสอดคล้องกับระเบียบข้าราชการพลเรือนทั่วไป,ที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) พล.ต.อ.วัชรพล ประสารราชกิจ ประธาน ป.ป.ช. ลงนามบันทึกข้อตกลงความร่วมมือกับภาคอุตสาหกรรมบันเทิงสร้างสังคมไม่ทนการทุจริต พร้อมกล่าวปาฐกถาพิเศษเรื่อง ไม่ยอม ไม่ทน ไม่เฉย รวมพลังคนไทยไม่โกง ตอนหนึ่งว่า ปัจจุบันไทยได้คะแนนดัชนีการรับรู้ทางทุจริต (ซีพีไอ) ขององค์กรเพื่อความโปร่งใสนานาชาติที่ 37 คะแนน อยู่อันดับ 96 จาก 180 ประเทศ มีเป้าหมายยุทธศาสตร์ชาติป้องกันและปราบปรามทุจริตระยะที่ 3 (พ.ศ.2560-2564) ให้ได้ 50 คะแนนขึ้นไป ที่อยากให้ไทยอยู่ใน 20 อันดับแรกของประเทศที่มีดัชนีป้องกันทุจริตโปร่งใส แต่เป็นไปได้ยาก เพราะอันดับต้นๆเป็นประเทศเจริญแล้ว ประชาชนมีจิตสำนึกความเป็นพลเมืองแต่ไทยเพิ่งเริ่มต้น,ขณะที่งบประมาณป้องกันทุจริตเราได้ปีละ 3,000 ล้านบาท น้อยกว่างบอุดหนุนบางกระทรวงด้วยซ้ำ เราลงทุนเรื่องนี้น้อยมากเมื่อเทียบกับงบประมาณแผ่นดินทั้งหมด จึงไม่ต้องคาดหวังว่าจะได้ 50 คะแนนแต่ที่คาดหวังคือ ให้ทุกคนรู้สึกว่าต่อไปคนไทยจะไม่ทุจริต ไม่ทน ไม่ยอมให้ใครมาทุจริตอีก,ที่บ้านโคกก่อง ต.บุ่งค้า อ.เลิงนกทา จ.ยโสธร นายอภิรัตน์ ป้องกัน นอภ.เลิงนกทา เป็นประธานเปิดหมู่บ้านไม่ขายเสียงต้นแบบ พร้อมร่วมเดินรณรงค์ประชาสัมพันธ์หมู่บ้านไม่ขายเสียง มีนายถวิล จักษุมา ผู้ใหญ่บ้านโคกก่อง และชาวบ้านกว่า 200 คนร่วมกิจกรรม โดยติดป้ายหมู่บ้านไม่ขายเสียงไว้หน้าทางเข้าหมู่บ้าน นายถวิลกล่าวว่า การเปิดหมู่บ้านไม่ขายเสียงต้นแบบเพื่อให้ชาวบ้านเข้าใจตรงกันว่า การซื้อสิทธิ ขายเสียง เป็นปัญหาสำคัญต่อการพัฒนาประชาธิปไตย ทั้งในระดับหมู่บ้าน ชุมชนและประเทศชาติ เพื่อให้การเลือกตั้งที่จะเกิดขึ้นในอนาคตเป็นการเลือกตั้งคุณภาพ ไร้การทุจริตซื้อสิทธิขายเสียง สามารถเลือกผู้แทนที่ดีเป็นที่ยอมรับ โดยจะทำกิจกรรมต่างๆติดต่อกันไปจนถึงการเลือกตั้ง ส.ส. ขณะที่นายอภิรัตน์กล่าวว่า กิจกรรมหมู่บ้านไม่ขายเสียงเป็นการส่งเสริมการมีส่วนร่วมทางการเมืองของประชาชนโดยตรง นอกจากจะไม่ซื้อสิทธิขายเสียงแล้ว ยังต้องสอดส่อง เฝ้าระวัง ไม่ให้มีการซื้อเสียงเกิดขึ้น และหากมีการฝ่าฝืน หรือร้องเรียนว่ามีการทุจริตจะนำไปสู่การดำเนินคดีกับผู้ทุจริตการเลือกตั้งด้วย,ที่ห้องพิจารณาคดี 805 ศาลอาญา ศาลนัดตรวจพยานหลักฐานคดีที่พนักงานอัยการสำนักงานคดีอาญา 10 เป็นโจทก์ ฟ้องนายวีระกานต์ มุสิกพงศ์ อดีตประธานแนวร่วมประชาธิปไตยต่อต้านเผด็จการแห่งชาติ (นปช.) กับแกนนำ นปช.รวม 10 คนเป็นจำเลย ฐานร่วมกันให้เกิดความปั่นป่วน มั่วสุมตั้งแต่ 10 คนขึ้นไป ฝ่าฝืน พ.ร.ก.บริหารราชการในสถานการณ์ฉุกเฉิน พ.ศ.2548 ที่ชุมนุมตั้งแต่ 5 คนขึ้นไป รวม 3 ข้อหา กรณีกลุ่ม นปช.ชุมนุมใหญ่ขับไล่รัฐบาลนายอภิสิทธิ์ เวชชาชีวะ ที่ปราศรัยปลุก ระดมยุยง ณ เวทีสะพานชมัยมรุเชษฐข้างทำเนียบฯ และทำลายทรัพย์สินราชการ ยึดและเผารถโดยสารประจำทาง พร้อมนำรถบรรทุกแก๊สจอดไว้กลางถนน ข่มขู่ ระหว่างวันที่ 31 ม.ค.-14 เม.ย.2552 โดยศาล สอบถามอัยการโจทก์แล้วแถลง เตรียมพยานเอกสาร 143 ฉบับ และพยานบุคคล 134 ปาก ส่วนฝ่ายจำเลยแถลงจะนำพยานเข้าสืบ 120 ปาก ต่อมานายจตุพร พรหมพันธุ์ ที่ถูกคุมตัวที่เรือนจำพิเศษกรุงเทพฯเป็นตัวแทนจำเลยทั้ง 10 คน แถลงต่อศาลว่า ขอเลื่อนการตรวจพยานหลักฐานออกไปก่อน เพราะคดีนี้เกิดขึ้นตั้งแต่ปี 2552 แต่อัยการเพิ่งฟ้องคดีเข้ามา จำเลยทั้ง 10 คน และทนายฯขอเวลาเตรียมพยานหลักฐานต่อสู้คดี ศาลพิจารณาแล้ว ให้โอกาสจำเลยได้ต่อสู้คดีอย่างเป็นธรรมและให้การพิจารณาคดีรวดเร็ว จึงให้เลื่อนนัดตรวจพยานหลักฐานในวันที่ 31 ก.ค.นี้ เวลา 09.00 น.,ที่ศาลอาญาคดีทุจริตและประพฤติมิชอบกลาง วันที่ 28 พ.ค. น.ส.อัมพร ใจก้อน หรือครูแขก อายุ 59 ปี ชาวเชียงใหม่ที่ร่วมชุมนุมกับกลุ่ม นปช. ที่ศาลอาญาและศาล จ.มีนบุรีพิพากษายกฟ้องคดีครอบครองระเบิดที่อาคารสมานเมตตาแมนชั่น บาง-บัวทอง จ.นนทบุรี และคดีระเบิดที่บริเวณลานดินกว้างติดถนนราษฎร์อุทิศ แขวงแสนแสบ เขตมีนบุรี ช่วงชุมนุมปี 2553-2557 พร้อม น.ส.เบญจรัตน์ มีเทียน ทนายความเข้ายื่นฟ้อง พล.ต.อ.ศรีวราห์ รังสิพราหมณกุล รอง ผบ.ตร.กับพวกคณะตำรวจที่ดำเนินคดีรวม 12 คน เป็นจำเลย ฐานร่วมกันเป็นเจ้าพนักงานปฏิบัติหน้าที่ หรือละเว้นการปฏิบัติหน้าที่ โดยมิชอบฯ และความผิดต่อตำแหน่งหน้าที่ราชการ ศาลรับเอกสารคำฟ้องไว้สารบบคดีหมายเลขดำ อท.121/2561 เพื่อตรวจคำฟ้องว่า ถูกต้องตามกฎหมายหรือไม่ นัดฟังคำสั่งว่าจะรับสำนวนคำฟ้องไว้เพื่อไต่สวนมูลฟ้องโจทก์หรือไม่ ในวันที่ 12 มิ.ย.นี้ เวลา 09.00 น.,เมื่อเวลา 17.30 น. ที่บริเวณสกายวอล์ก หน้าสถานีรถไฟฟ้าบีทีเอส สนามกีฬาแห่งชาติ แนวร่วมกลุ่มคนอยากเลือกตั้งประมาณ 10 คน นำโดยนายพริษฐ์ ชิวารักษ์ หรือเพนกวิน เดินทางรวมตัวทำ กิจกรรมเชิงสัญลักษณ์ กินบะหมี่กึ่งสำเร็จรูป โดยมีสื่อมวลชนต่างชาติจำนวนหนึ่งมาสังเกตการณ์ นายพริษฐ์กล่าวว่า กิจกรรมทางการเมืองวันนี้ไม่ได้เป็นการชุมนุมทางการเมือง เป็นแค่การซ้อมอดยากระหว่างรัฐบาล คสช.ยังไม่กำหนดวันเลือกตั้ง เพราะเศรษฐกิจตกต่ำลงเรื่อยๆ ยอมรับว่าหวั่นใจอาจมีปัจจัยอื่นแทรกแซงให้เลื่อนเลือกตั้งไปอีก 2-3 ปี เนื่องจาก คสช.ยังไม่สามารถควบคุมประชาชนไม่ให้ต่อต้านนายกฯในการสืบทอดอำนาจได้,วันเดียวกัน ผู้สื่อข่าวรายงานว่า หลังจาก น.ส.ยิ่งลักษณ์ ชินวัตร อดีตนายกฯ เดินทางออกนอกประเทศตั้งแต่ก่อนจะมีคำพิพากษาคดีจำนำข้าวของศาลฎีกาของผู้ดำรงตำแหน่งทางการเมืองช่วงเดือน ส.ค.2560 ล่าสุดสำนักข่าวบีบีซีประเทศไทย เผยแพร่บทสัมภาษณ์ของแหล่งข่าวใกล้ชิด น.ส.ยิ่งลักษณ์ ว่า ขณะนี้ น.ส.ยิ่งลักษณ์ อยู่ระหว่างการพำนักในประเทศอังกฤษ พร้อมนายทักษิณ ชินวัตร พี่ชาย โดยการเยือนล่าสุด น.ส.ยิ่งลักษณ์ ได้ใช้หนังสือเดินทางของประเทศหนึ่งในทวีปยุโรป พร้อมวีซ่าเข้าพำนักในอังกฤษได้เป็นระยะเวลา 10 ปี ซึ่งวีซ่านี้ทำให้เข้าออกอังกฤษได้ตลอด และสามารถอยู่ได้ครั้งละไม่เกิน 6 เดือน
กรณีพรรคอนาคตใหม่เปิดตัวผู้บริหารพรรค โดยนายธนาธร จึงรุ่งเรืองกิจ รองประธานกรรมการ บริษัทไทยซัมมิท เป็นหัวหน้าพรรค พร้อมทั้งแสดงวิสัยทัศน์เปิดตัวว่าจะเป็นนายกฯ
ข่าวหน้า1,วิษณุ เครืองาม,ธนาธร จึงรุ่งเรืองกิจ,แก้รัฐธรรมนูญ,ประยุทธ์ จันทร์โอชา